The Ride Home hu l-programm tar-radju li bdiet tippreżenta Amber flimkien ma' Dorian. Nistaqsu lil Amber kif sejra fl-ewwel esperjenza tagħha f'dan il-qasam. Insemmu l-kanzunetta Tifkiriet, li ħarġet flimkien mal-kantanta veterana Mary Rose Mallia. Amber tiżvela li bħalissa qed taħdem fuq l-album il-ġdid tagħha. Il-Ħanina Maddalena kienet il-produzzjoni li nibtet f'Amber interess ġdid, dak lejn it-teatru. U xi ġralha waqt waħda mir-rappreżatazzjonijiet? Din hija l-ewwel esperjenza tiegħi fuq ir-radju u onestament qatt ma immaġinajt li ħa nkun qed nippreżenta programm. Carlo Borg Bonaci kien dejjem jgħidli li għandi nipprova nippreżenta fuq ir-radju xi darba però jien qatt ma ħsibt li xi darba ħa jkolli programm tiegħi fuq ir-radju. Sakemm din is-sena reġa' bagħat għalija Carlo u reġa' staqsini jekk nitħajjarx. Iddeċidejt li nippruvaha u nara kif immur. Ma' Dorian qatt ma ħdimt qabel, kont nafu biss ftit allura kont ftit xettika jekk naqblux. Però nista' ngħid li ma setax ikolli co-host aħjar minn Dorian. Immorru tajjeb ħafna flimkien, u pjuttost nidħku iżjed off air milli on air. L-esperjenza tar-radju hija xi ħaġa li vera qed nieħu gost nagħmel. Qed nieħu pjaċir niltaqa' man-nies u jgħiduli li jieħdu pjaċir jisimgħu l-programm. Għalija tifsser ħafna dik. Għall-bidu kont daqxejn imbeżża', biex ngħid il-verità. Bħal kwalikwa ħaġa oħra meta tkun l-ewwel darba, iktar tibda tara l-affarijiet ħżiena milli s-sabiħ. Bdejt nibża' li neħel, jew ma nkunx naf x'se naqbad ngħid, li se nidejjaq jew forsi ma togħġobnix l-esperjenza jew li ma mmurx tajjeb ma' Dorian. Pjuttost sar kollox l-oppost għaliex spiċċajt qed nitkellem ħafna u lil Dorian ma nagħtihx ċans. Ma nidejjaq qatt nagħmlu l-programm u qiegħda nitgħallem ħafna affarijiet ġodda kuljum. Ħafna sodisfatta. Ir-rispons hu importanti ħafna għalija. Hemm min jgħidilna li għalihom aħna wens jew inżommulhom kumpanija. Apparti li llum il-ġurnata n-nies qed idumu iktar fit-traffic allura mhux dejjem iħobbu jisimgħu mużika biss, u jkunu jridu jisimgħu nies jitkellmu u jiddiskutu. Għalhekk aħna kemm jista' jkun nippruvaw nagħmlu l-ħin tan-nies fit-traffiku iktar rilassanti. Aħna fl-aħħar mill-aħħar il-programm nagħmluh għan-nies, allura r-rispons hu importanti ħafna. Waqt il-Ħanina Maddalena, il-musical li ħadt sehem fih dan is-sajf iltqajt ma' Simon Bartolo li kien il-kittieb ta' dan il-musical. Flimkien tkellimna u xtaqna li xi darba naħdmu fuq diska flimkien. Kellna xi ħaġa komuni li bla ma ridna iktar għaqqditna biex naħdmu fuq mużika flimkien. Din kienet Mary Rose Mallia. U minn hemm bdiet l-idea għal 'Tifkiriet'. Iltqajna ma' Elton Zarb biex naħdmu fuq il-mużika, kif ukoll ma' Olwyn Jo Saliba biex nitkellmu dwar il-vidjow mużikali. Konna tim tal-ġenn naħdmu flimkien, u dħakna ħafna, tkellimna ħafna u ħdimna ħafna wkoll. Tifkiriet hija diska għal qalbi ħafna. Mary Rose Mallia tagħmilha speċjali ħafna. Mara b'esperjnza kbira fix-xena tad-divertiment u li baqgħet saqajha mal-art. Għandek ukoll it-tema tad-diska fejn fiha jisemmew diversi kanzunetti Maltin li huma familjari ma' kulħadd u li forsi maż-żminijiet intesew ftit. Għalhekk bis-saħħa ta' din id-diska erġajna tajna ġieh lil dawn id-diski. Mary Rose Mallia għalija hi l-iktar artista Maltija li nammira, allura l-fatt li kantajt magħha kien ta' unur kbir għalija. Kelli ċ-ċans insir naf lil Mary Rose Mallia iktar mill-viċin. Mara b'ħafna enerġija, b'ħafna affarijiet x'tirrakonta li bla trid tpoġġi u tintefa' tismagħha titkellem, għax issaħħrek. Sirt napprezza iżjed il-palk u l-musicals speċjalment għax stajt nifhem iżjed kemm jinvolvi nies u ħin, u dedikazzjoni. Fetaħli ħafna bibien ġodda. Apparti l-fatt li tgħallimt ħafna minn dan il-musical. Hekk hu, f'Novemebru gradwajt f'Master in Innovation & Creativity mill-fakkulta ta' Edward Debono ġewwa l-Università ta' Malta. Kienet kisba importanti ħafna għalija. Ma kinitx faċli għalija li nagħmel din il-master għaliex kienet tirrikjedi ħafna ħin imma rnexxili u għamiltha. L-iktar ħaġa sabiħa kienet li rajt lil ommi u missieri kuntenti waqt il-gradwazzjoni għaliex bħal ħafna ġenituri oħra għamlu ħafna sagrifiċċji biex jien u oħti nkunu nistgħu nibqgħu nistudjaw. Jien qatt ma ngħid le għal sfida. Għalkemm ngħid li se nieqaf nistudja, xota tibqa' tberren f'moħħi li nerġa' nistudja għal xi ħaġa oħra. Nixtieq nesplora iktar it-teatru speċjalment minn aspett ta' musical. Iva, bħalissa qed naħdem fuq l-album il-ġdid tiegħi fejn qed nikteb il-materjal jien stess. Hu proċess twil ħafna u jirrikjedi ħafna paċenzja u xogħol iżda qed nieħu ħafna gost naħdem fuqu. Bħalissa qiegħdin fl-aħħar fażi tal-kitba, li tista' tgħid hija l-iktar parti kruċjali. Nota: Dan l-artiklu deher l-ewwel fuq il-publikazzjoni ta' kull ġimgħa Gwida.